На основу члана 32 став 1 тачка 10 и члана 38 став 4 Закона о локалној самоуправи ( Сл. Гласник РС бр. 129/2007, 83/2014- и др.Закон ,101/2016-др.закон, 47/2018 И 111/2021-др. Закон), члана 40 став 1 тачка 14 Статута општине Косјерић (Службени лист општине Косјерић бр.9/19) и члана 49 став 4, 78, 156 и 157 Пословника Скупштине општине Косјерић (Службени лист општине Косјерић (бр.6/19), Скупштина општине Косјерић на седници Скупштине одржаној дана \_\_\_\_\_\_\_2024 године доноси

**Р Е Ш Е Њ Е**

1. Решење Скупштине општине Косјерић о разрешењу Председника Скупштине општине Косјерић Ивана Ликића, бр.020-4/2020 од 07.07.2020. године које је донео предходни сазив Скупштине општине Косјерић (изабран на изборима 2017. године) ОДРЖАВА СЕ НА СНАЗИ, јер је донето у складу са Законом о локалној самоуправи, Статутом општине Косјерић и Пословником Скупштине општине Косјерић.
2. Мандат разрешеног Председника Скупштине општине Косјерић престаје даном доношења решења о разрешењу- 07.07.2020. године.
3. Решење ступа на снагу даном доношења, а објавиће се у„Службеном листу“ општине Косјерић.

**О б р а з л о ж е њ е**

Решењем Скупштине општине Косјерић бр.020-4/2020 од 07.07.2020. године и то тачком 1 Иван Ликић, одборник Скупштине општине Косјерић разрешен је функције Председника Скупштине општине Косјерић. Тачком 2 истог решења одређено је да мандат разрешеног председника Скупштине општине Косјерић престаје даном доношења Решења о разрешењу-07.07.2020. године. Под тачком 3 одређено је да Решење ступа на снагу даном доношења и да ће се објавити у „Службеном листу“ општине Косјерић.

Против напред наведеног решења Ликић Иван је поднео тужбу Управном суду којој је навео да је тужена у доношењу оспорене одлуке повредила одредбе члана 34 став 1, 2 и став 6, одредбе члана 38 став 2 и став 5, члана 39 став 1 Закона о локалнј самоуправи, као и одредбе члана 42 став 1, 22 и 5 , члана 57 став 2 и одредбе члана 60 став 1 Статута општине Косјерић, те одредбе чланова 48 став 1, 52,109, 117,134, 177 став 2 Пословника Скупштине општине Косјерић ( у даљем тексту Пословник), као и да чињенично стање није правилно и потпуно утврђено.

Тужена је у одговору на тужбу навела да је тужба неоснована.

Управни суд суд својом пресудом I-3 У 12346/20 од 05.01.2024. године под тачком 1 уважио тужбу и поништио напред наведено решење Скупштине општине Косјерић и предмет вратио првостепеном органу, тј. Скупштини општине Косјерић, на поновно одлучивање. Под тачком 2 ове пресуде тужена Скупштина општине Косјерић обавезана је на плаћање трошкова спора.

Поступајући по напреднаведеној пресуди Управног суда, а ценећи све списе предмета Скупштина општине Косјерић је одлучила као у изреци овог решења због следећих разлога :

Као прво, имајући у виду да је решење о разрешењу Председника Скупштине општине Ликић Ивана донео предходни сазив Скупштине(изабран на изборима из 2017. године) овај сазив Скупштине, која је изабрана на изборима од 2021. године) није могла да разрешује, или одбија предлог за разрешење председника ранијег сазива Скуштине, већ само да одлучи да ле ће решење предходног сазива остати на снази, или да га поништи.

Због наведеног овај сазив Скупштине је овим решењем одржао на снази напред наведено решење Скупштине општине Косјерић из предходног сазива којим је Ликић Иван разрешен функције Председника Скупштине општине Косјерић .

Ова одлука је је донета имајући у виду следеће чињенично стање :

Након одржавања локалних избора у 2017. години највећи број мандата за локалну Скупштину општине освојила је Српска напредна странка (СНС) са својим коалиционим партнерима.

Међутим, пошто СНС није имала довољну већину за формирање власти ступила је у постизборну коалцију са још неким странкама, између осталог и са Демократском странком Србије (ДСС) која је имала 3 одборника. Један од нјих је био Иван Ликић.

По коалиционом договору из те 2017. године ДСС-у је припало место Председника Скупштине општине Косјерић..

У складу са тим коалиционим договором Иван Ликић је и изабран за Председника Скупштине општине Косјерић. Дакле, за Председника Скупштине је изабран вољом скупштинске већине, а у складу са наведеним договором.

У току тј у првој половини 2020. године Иван Ликић је отпочео са опструкцијм рада Скупштине општине Косјерић и отпочео опозиционо деловање прикључењем тада опозиционом политичару Александру Шапићу. Доказ за ово је чињеница да је за републичке изборе који су одржани дана 21.06.2020. био као 78 - на листи „Александар Шапић-Победа за Србију“, што се може проверити увидом у сајт РИК-а на следећем линку: <https://www.rik.parlament.gov.rs/tekst/sr/1937/izborne-liste.php>. ( Изборна листа „Александар Шапић-Победа за Србију“ у прилогу).

Значи, у моменту разрешења са функције Председника Скупштине општине није био припадник ДСС, нити владајуће већине испред које је изабран на ту функцију.

Опструкцију рада Скупштине Ликић је вршио и тако што није хтео заказати седницу Скупштине општине на захтев 1/3 одборника Скупштине општине-супротно члану 109 Пословника, као ни по захтеву Председника општине-Председника општинског Већа.

Чланом 33 Статута општине Косјерић предвиђено је да Скупштина општине Косјерић има 27 одборника.

Из списа предмета се види :

- Да је група од 17 одборника, што представља више од половине одборника Скупштине дана 12.06.2020. године поднела писмену иницијативу за разрешење председника Скупштине општине, која је у писарници заведена под бројем 06-29/2020.

- Поднеском који је примљен у писарници 15.06.2020. године под бројем 06.31/20 група од 17 одборника је од председника Скупштине затражила заказивање седнице и предложила дневни ред и то под тачком 1- разрешење председника Скупштине и под тачком 2 избор председника Скупштине.

- Пошто Ликић није поступио по тој иницијтиви и предлогу за заказивање седнице Скупштине, а имајући сазнања да Ликић не намерава да по истој поступи Председник општине и као Председник општинског Већа,дана 15.06.2020. године је упутио писмени захев Председнику Скупштине да закаже седницу Скупштине ради одлучивања по истој.

-Поднеском од који је у писарници примљен 25.06.2020. године, Алекса Павловић је у име одборника који су потписали иницијативу за смену председника скупштине је заказао седницу Скупштине општине за 03.07.2020. године у 10 часова, са предлогом дневног реда као у иницијативи 17 одборника.

-Поднеском од 26. 6.2020. године Алекса Павловић изјављује да повлачи тај предлог и моли да се у договору са Председником одборничке групе СНС и Председником општине закаже седница за други датум, а према захтеву групе од 17 одборника-потписника иницијативе.

- Поднеском од 26.06.2020 године Председник општине се обратио скупштинској служби да га известе о датуму одржавања седнице Скупштине општине и припреми материјал за исту имајући у виду да је истекао рок за заказивање седнице по захтеву групе од 17 одборника, а да је одржавање седнице хитно и због доношења одлуке о трећем допунском буџету.

-Поднеском који је примљен у писарници 30.06.2020. године Иван Ликић обавестио је Председника оштине да неће заказати седницу Скупштине, правдајући то наводно епидемиолошком ситацијом.

-Да је скупштинска служба, припремила материјал за седницу, сачинила и дневни ред седнице према предлогу групе од 17 одборника као и предлозима општинког Већа.Сачињен је и позив одборницима где је наведено да седницу заказује Председник скупштине Иван Ликић, верујући да ће због хитности уразумити и потписати позив.

Пошто је Ликић Иван , као председник Скупштине одбио да потпише позив, а тиме и одбио да закаже седницу Скупштине, скупштинска служба се због хитности усмено обратила обратила групи од 17 одборника, па је ова група одредила потписника иницијативе- одборника Славицу Петровић , која је у том тренутку обављала и функцију заменика председника Скупштине да закаже седницу Скупштине са дневним редом који је предложила сама група одборника и општинско Веће, у свему како је то припремила скупштинска служба.Због тога је Славица Петровић је и потписала позив за седницу Скупштине.

-Сходно наведеном у предходном ставу, Славица Петровић је и отворла предметну седницу Скупштине општине Косјерић.

- Седници су у том моменту присуствовала 22 одборника, а међу њима и Иван Ликић који је дошао на седницу, иако исту није хтео да закаже због наводне епидемиолошке ситуације.

На самој седници покушао је да преузме вођење седнице, да спречи одржавање седнице, својом „одлуком“ о одлагању исте.

-После више реплика везано за заказивање седнице и након напуштања седнице Ивана Ликића и још неких одборника Скупштина је наставила рад са потребним кворумом.

- Пошто је усвојен дневни ред прешло се на одлучивање по дневном реду.

- Прва тачка дневног реда је био предлог решења за разрешење председника Скупштине. Након спроведене процедуре предвиђене Законом и Пословником Скупштина је апсолутном већином, са 15 гласова одборника (од укупно 27 одборника), донела решење о разрешењу председника Скупштине.

Имајући у виду напред наведено утврђено чињенично стање несумњиво произилази да је оспореним Решењем Иван Ликић разрешен функције председника Скупштине општине Косјерић у складу са важећим прописима.

Чланом 32 став 1 тачка 10 Закона о локалној самоуправи је прописано да Скупштина општине бира и разрешава председника Скупштине.Чланом 38 став 4 истог закона је предвиђено да председник Скупштине може бити разрешен и пре истека времена на које је изабран на исти начин на који је биран. Истим чланом је предвиђено да се председник Скупштине бира већином гласова од укупног броја одборника на предлог најмање 1/3 одборника.

Чланом 40 став 1 тачка 14 Стаута општине Косјерић је предвиђено да Скупштина општине између осталог бира и разрешава председника Скупштине.

Чланом 49 став 4 Пословника о раду Супштине је предвиђено да председник Скупштине може бити разрешен пре истека времена на које је биран на исти начин на који је биран. Чланом 156 и 157 став 3 Пословника је предвиђено да се решењем одлучује о појединачним правима.

Чланом 109 став 2 Пословника је предвиђено да је председник Скупштине дужан да закаже седницу на захтев 1/3 одборника и одреди дан и час њеног одржавања најкасније у року од 7 дана од дана подношења писменог захтева, уколико су уз захтев достављени материјали сачињени у складу са одредбама Пословника, стим да дан одржавања седнице буде најкасније у року од 15 дана од дана подношења захтева.

Ставом 3 напред наведеног члана предвиђено је да уколико председник Скупштине не закаже седницу у року из става 2 да седницу може заказати подносилац захтева који предлаже дневни ред седнице, а да седницом председава одборник кога одреди подносилац захтева.

Дакле, група од 17 одборника Скупштине општине Косјерић је поднела писмену иницијативу за разрешења Председника Скупштине општине, зато што је у току вршења функцје Председника Скупштине прешао у другу, тада опозициону странку и почео да врши опструкцију рада Скупштине општине Косјерић, затражила је да се поводом те иницијативе закаже седница Скупштине општине.

Пошто Иван Ликић није поступио по тој иницијативи, а будући да је Скупштина општине морала по хитном поступку разматра и друга питања, посебно одлучивање о допунском буџету, Председник општине-Председник општинког већа је такође писмено од Ликића захтевао заказивање седнице Скупштине општине.

Међутим, Ликић је одбио напред наведени предлог правдајући то наводном епидемиолошком ситуацијом.

Због хитности за одржавање седнице Председник општине- Председник општинског Већа се обратио скупштинској служби ради припремања седнице са дневним редом који је предложила група од 17 одборика и предлозима општинског Већа.

Скупштинска служба је у складу са напред изнетим припремила материјал за седницу скупштине општине и сачинила дневни ред према предлозима групе од 17 одборника и општинског Већа, такође је и сачинила позиве за ту седницу, где је наведено да исту заказује дотадашњи председник Скупштине Иван Ликић, верујући да ће због хитности он ипак потписати позив за седницу.

Како је Ликић одбио да потпише позив за седницу, а тиме одбио и заказивање седнице скупштинска служба се обратила групи од 17 одборника, која је користећи овлашћења из члана 109 став 3 Пословника заказала седницу Скупштине општине Косјерић,предложила дневни ред седнице, који скупштинска служба већ припремила, у складу са прелозима саме групе и општинског већа. Ова група одборника је одредила да седницу закаже и седницом председава Славица Петровић-једна од потписница иницијативе, обзиром да је иста већ обављала функцију заменика председника Скупштине.

У складу са изнетим у предходном ставу Славица Петровић је председавала седницом на којој је донесена оспорена одлука у складу са предвиђеном процедуром и потребном већином гласова.

Из свега изнетог произилази да је оспорена одлука донета у складу са Законом и другим прописима, па су истицања у тужби потпуно неосновна, па је одлучено као у диспозитиву Решења.

ПОУКА О ПРАВНОМ СРЕДСТВУ : Против овог Решења може се поднети тужба Управном суду у Београду **у** року од 30 дана од дана пријема истог.

СКУПШТИНА ОПШТИНЕ КОСЈЕРИЋ

Бр.020-1/2024

Дана\_\_\_\_\_\_\_\_\_\_2024. године

ПРЕДСЕДНИК СКУПШТИНЕ ОПШТИНЕ

Татјана Коковић